Dr MJ du Plessis Gereformeerde Kerk Bellville Datum: 14 Maart 2004 (oggend)
Psalm 4:3, 4
Skriflesing: Romeine 8
Teks: Romeine 8:24
Die Here wil hê dat ons met alles wat ons het, moet vashou aan die nuwe lewe in die hiernamaals – soos Hy dit aan ons beloof het. Al leef ons nou in ’n tyd waarin ons baie slegte dinge beleef.
Ons gee aandag aan die volgende sake:
1. Wie mag hoop?
2. Die eerstelinge van die Gees is die bewys dat ons mag hoop.
3. Wat moet ons hoop?
Die gedeelte bou op na ’n klimaks toe.
Eers word daar geleer dat ons kinders van God is. Maar dadelik – soos die Bybel altyd maak, word die oordeel saam met die genade geleer, want God se genade is nie vir almal toeganklik nie.
Daarom staan daar in vers 13 & 14 dat dit nie enigeen is wat daarop aanspraak kan maak dat hy kind van God is nie.
Alleen die mense wat kennelik deur die Gees gelei word om die werke van die vlees dood te maak, is kinders van God.
Nou kan jy die saak van twee kante af bekyk:
As jy ’n negatiewe soort van mens is, sal jy sê dis oordeel wat hier staan. Miskien is jy dan reg sover dit jouself aangaan.
Die ware gelowige sal egter die troos van die saak insien. God proklameer hier die geslotenheid van sy genade waarin die ware gelowiges ingesluit is.
Al wat hier staan, is dat die gelowige vry is, maar nie ongebonde nie.
Die Heilige Gees lei hom om sy vryheid aan te wend om alles wat sondig is, en wat God nie aanstaan nie, uit sy lewe te verwyder.
Anders gestel: Die Heilige Gees verseker hier dat elke gelowige wat sy roeping reg verstaan, en wat onder die voogskap van die Heilige Gees lewe, deel in die belofte van die ewige lewe.
Nou kan jy jouself die vraag afvra: Beteken dit nou dat iemand wat geloofsekerheid het, geen stampe en stote en lyding sal ervaar nie?
Daarop antwoord die Bybel nou dat hierdie kinders van God in die teenswoordige tyd – tydens hulle aardse lewe – baie lyding sal deurmaak.
Maar dadelik weer die genade: Moet nou nie dat die lyding jou lewe so oorheers dat jy vergeet om te sien dat die heerlikheid van die hiernamaals baie groter is as jou lyding in hierdie lewe nie.
Van vers 19 tot vers 22 herinner die Here ons daaraan dat dit nie net die mense is wat ly nie.
Ons moet net weet dat die hele skepping saam met ons ly.
In alles wat geskape is, is daar ’n heimwee of verwagting na die wederkoms, wanneer God die volmaakte aan sy kinders sal openbaar, en die kwaad verby sal gaan.
Die gedeelte onderstreep die hoop dat die hele skepping deur God se genade mag vrykom van die vloek wat daaroor uitgespreek is as gevolg van die mens se sondes.
Dan kom die Here terug na ons eie stryd toe. Ons, die gelowiges, het die eerstelinge van die Gees, maar ons sug ook in afwagting op die dag van die wederkoms.
Die term “eerstelinge van die Gees” lyk baie moeilik om te verstaan, maar dit is nie.
Dit gaan oor die beeld van die oes: die eerstelinge van die oes is gebring om te offer.
Maar dit was nie die hele oes nie – daar was nog die hele res van die oes op die land, wat nog alles ingesamel moes word.
So het ons reeds as eersteling van God se beloftes die Heilige Gees wat by ons is, maar die hele res van alles wat God ons in Jesus Christus belowe, moet nog kom.
Dis nou die volmaakte lewe in die hemel en op die nuwe aarde. En dit kom eers met die wederkoms.
Let nou op na die woorde “ons sug in afwagting op hierdie dinge”.
Die ander gelowiges stry net soos ons teen baie hartseer en terugslae – hulle sug ook.
En net soos ek en u, sien hulle ook nog niks van al die volmaakthede en heerlikheid wat ons belowe is nie; hulle wag ook daarop.
Maar nou moet u net nie die troos vergeet nie: Ons het nie niks nie.
Ons het die Heilige Gees as die Eersteling van God se volle beloftes.
Die res, naamlik dat ons liggame weer sal opstaan uit die dood, en dat ons van God se toorn verlos sal wees, en dat ons vir ewig van die verderf verlos sal wees, die moet alles nog kom.
Dan kom ons teksvers waarin daar geskryf staan dat die gelowige – onder die druk van die onvolmaakte en die kwaad – nog steeds hoop op die volmaaktheid wat kom.
Die Heilige Gees werk die geloof in ons, en die aard of karakter van die geloof is dat dit kan hoop op die dinge wat nog moet kom.
Geloof het die profetiese element daarin ingebou dat dit die toekoms sien, en dat dit die toekoms gebruik om jou te help om jou stryd en spanning te oorleef.
Daarom staan hier dat ons hoop ons red.
Die bedoeling is nou nie dat die hoop geloof se plek neem nie. Ons weet almal dat ons deur die geloof gered word.
Die bedoeling is bloot dat ons geloof ons juis laat hoop op die redding deur die Here Jesus Christus. Met ander woorde, dat die hoop ons laat vooruitsien na die verlossing wat vorentoe heeltemal volmaak gaan word.
Die genade van God kom ook uit in die woorde dat mens tog nie hoop op die dinge wat jy sien nie.
Jy hoop juis op die dinge wat jy nie sien nie. Met ander woorde, ons kan nie hoop op hierdie wêreld nie, want ons sien tog baie duidelik dat hierdie wêreld deur die sonde sleg geword het.
Maar ons hoop op die hiernamaals wat sonder enige kwaad of slegtheid is. Ons geloof laat ons hoop op die onsienlike.
Dis asof die Here wil sê dat ons nou nie moet staan en moedeloos word as ons net kwaad sien en beleef nie.
Ons moet ook nie moed verloor as ons in hewige stryd beland nie.
Ons moet deur die geloof so ver vorentoe kyk dat ons sy wederkoms kan sien. Daarop moet ons hoop.
Die volgende verse onderstreep die troos baie mooi:
En net so kom ook die Gees ons swakhede te hulp, want ons weet nie reg wat ons moet bid nie, maar die Gees self tree vir ons in met onuitspreeklike sugtinge. En Hy wat die harte deursoek, weet wat die bedoeling van die Gees is, omdat Hy ooreenkomstig die wil van God vir die heiliges intree. En ons weet dat vir hulle wat God liefhet, alles ten goede meewerk, vir hulle wat na sy voorneme geroep is.
(Rom. 8:26-28 AFR53)
Die Heilige Gees is juis as Eersteling vir ons gegee, sodat Hy ons kan leer om te hoop op die verlossing en op die volmaakwording wanneer die Here ons liggame weer gaan opwek. Die Heilige Gees gee ons die sekerheid van die komende heil.
Die Here Jesus se kruisdood was om die ewige volmaaktheid aan ons te kan gee.
Dit beteken dat Hy ons so deur ons aardse lewe en stryd sal versorg, dat ons nie ons geloof sal verloor nie, en dat ons, wanneer ons doodgaan en in die eindoordeel staan, ons ook nie teen God se oordeel gaan vasloop nie.
Die Here Jesus se kruisdood verseker ons verder ook dat Hy na ons dood ons liggame weer gaan lewendig maak.
Die belofte is dat ons liggame wat al heeltemal ontbind is, en nie eers meer bestaan nie, herskep gaan word, sodat hulle uit die grond gaan opstaan, en lewendig sal wees, en dat ons siele ook weer daarin sal wees.
‘n Verdere gevolg van die kruisversoening van ons Here Jesus is dat die Heilige Gees in die kerk op die aarde gevestig is. So is God in sy alomteenwoordigheid by ons!
Die Heilige Gees maak ons geduldig sodat ons deur alle aanvegtinge heen, nie moed opgee nie, maar geduldig wag op die vervulling van die Here se raad.
Die Heilige Gees ondersteun ons nie net in ons hoop nie; Hy ondersteun ons ook in ons gebede.
Wat moet ons nou bid wanneer ons deur party donker dae van ons lewe moet veg om net kop bo water te hou? En watter vooruitsigte het mens nou juis in sulke dae?
Die Heilige Gees sal jou dan help om reg te bid, en Hy sal jou help om nie in depressie te verval nie, maar verseker te weet dat die volmaaktheid aan die kom is.
Dit alles kan ons nou nie sien nie, maar dis waarop ons hoop.
Die troos van die Here vir ons is dit:
Moenie hoop op die dinge wat jy sien nie, want daarin is geen hoop nie.
Hoop op die volmaaktheid wat die Here jou belowe het, want dis verseker aan die kom.
Slotpsalm 42:1, 3
Datum: 14 Maart 2004 (oggend)